‘Werkloosheid’ rede vir waterkrisis in Vrystaat-dorpeFoto: Pixabay.com Inwoners van Philippolis in die Vrystaat is ontstoke oor hulle nou al vir jare net “aan-en-af” water het. Carin Pienaar, eienaar van ŉ gastehuis en slaghuis op dié dorp, het aan Maroela Media gesê daar was Dinsdag deur die dag weer nie water nie. “Gisteraand was daar redelik water en toe vanoggend weer niks. Ons (en ander) gastehuise moes oor Desember ons deure sluit en mense wegwys omdat ons nie water gehad het nie,” het Pienaar gesê. Volgens Pienaar is daar geen amptelike kommunikasie van die Kopanong-munisipaliteit af nie. Nege dorpe val onder dié munisipaliteit: Trompsburg, Gariepdam, Springfontein, Bethulie, Philippolis, Jagersfontein, Fauresmith, Edenburg en Reddersburg. “My niggie werk by een van die laerskole hier en sy vertel dat hulle leerders moet huis toe stuur as gevolg van die onhigiëniese toestande: die toilette spoel nie en die kinders het begin siek word,” het sy gesê. Pienaar het bygevoeg hulle moet self plan maak en water by mense wat boorgate het gaan haal om net skottelgoed te was. “My eie geyser was vir drie weke nog nie vol genoeg om ŉ warm bad te kan vat nie. Mense se wasmasjiene se pompies brand ook uit omdat die watertoevoer sonder enige waarskuwing afgesny word en die masjien dan byvoorbeeld nog aan hou was,” het Pienaar gesê. Solly Phama, woordvoerder van die Kopanong-munisipaliteit, het aan Maroela Media verduidelik dat die munisipaliteit R167 miljoen aan Bloemwater skuld. “Die munisipaliteit doen sy bes om die afbetalingsooreenkoms na te kom om seker te maak ons gemeenskappe sit nie sonder water nie,” het Phama gesê. Volgens Phama het die munisipaliteit ŉ reëling aangegaan om die maandelikse rekening van Bloemwater te betaal aangesien inkomste-invordering tans op R1,8 miljoen staan. Phama het ook genoem dat hulle minder kon invorder omdat die bevolking afgeneem het. Dit het ŉ vermindering van befondsing van R8 miljoen deur die tesourie aan die munisipaliteit tot gevolg gehad. “Volgens ons ooreenkoms met Bloemwater word die persentasie van die water wat hulle aan ons gemeenskappe voorsien beperk. Dis hoekom die gemeenskappe minimale toegang tot water het,” het Phama gesê. Hy het bygevoeg dat die munisipaliteit sal seker maak dat Bloemwater die ooreenkoms nakom. “Sowat 62,2% van ons bevolking is werkloos, dit maak dit uiters moeilik om geld by hulle in te vorder. Die raad van die munisipaliteit het onderneem om deurlopende gemeenskapsvergaderings te hou en gemeenskapslede aan te moedig om te betaal vir die dienste wat hul gebruik. Dié wat kwalifiseer vir deernisstatus sal weer eens herinner word om te bly by hul toegelate watertoelae en nie meer as wat in die deernisbeleid voorgeskryf word te gebruik nie,” het Phama gesê. Volgens Phama gaan die munisipaliteit ŉ reuseveldtog van stapel stuur waarin alle huishoudings besoek en aangemoedig gaan word om vir hul munisipale dienste te betaal. “Die 61% van water wat ons verloor as gevolg van die veroudering van die waternetwerke sal herwin word wanneer ons nuwe watermeters installeer in Bethulie, Gariepdam, Jagersfontein, Edenburg, Springfontein en Trompsburg. Ons vra om verskoning vir enige ongerief wat deur hierdie krisis veroorsaak word en verseker die inwoners dat ons na oplossings soek om dié kwessie so spoedig moontlik op te los,” het Phama gesê.